Együttes fellépés

(1996. április 22.),

amelyet a Tanács az Európai Unióról szóló szerződés K.3. cikke alapján fogadott el, az összekötő tisztviselőknek az Európai Unió tagállamai közötti igazságügyi együttműködés javítása céljából történő cseréjére vonatkozó keretrendszerről

(96/277/IB)

AZ EURÓPAI UNIÓ TANÁCSA,

tekintettel az Európai Unióról szóló szerződés K.3 cikke (2) bekezdésének b) pontjára,

tekintettel az Olasz Köztársaság kezdeményezésére,

mivel a tagállamok úgy vélik, hogy közös érdekük fűződik az igazságügyi együttműködés fejlesztését szolgáló intézkedések elfogadásához mind büntető-, mind polgári ügyekben;

mivel ezért az összekötő tisztviselők cseréje – az ezt óhajtó tagállamok közötti kapcsolat fenntartása céljából – hasznos és kívánatos intézkedés;

mivel a bírói és köztisztviselői jogállású összekötők cseréje növelheti az igazságügyi együttműködés gyorsaságát és hatékonyságát, és ugyanakkor előmozdíthatja a tagállamok jog- és igazságügyi rendszereinek jobb kölcsönös megértését;

mivel a büntetőügyekben folytatott hatékonyabb igazságügyi együttműködés az országhatárokon átnyúló bűnözés összes formája, különösen a szervezett bűnözés és a terrorizmus, valamint a Közösség pénzügyi érdekeit sértő csalások elleni hatékony fellépést is segítheti;

mivel ez az együttes fellépés nem sérti a tagállamok és a Bizottság közötti, más jogszabályokon nyugvó, igazságügyi együttműködésre vagy információcserére vonatkozó eljárási szabályokat;

kedvezően fogadva számos tagállam által már megtett kezdeményezést az összekötő tisztségviselők kiküldésére az igazságügyi együttműködés terén illetékes igazságszolgáltatási hatóságokhoz, illetve az összekötő tisztviselők az ilyen hatóságoknál történő fogadására, továbbá az igazságügyi kapcsolattartó egységek hatékony hálózatának a nemzetközi szervezett bűnözés elleni küzdelem céljából történő létrehozására irányuló jelenlegi kezdeményezéseket;

figyelembe véve a már folyamatban lévő kezdeményezésekre vonatkozó, világos és hasznos igazságügyi keretrendszer megállapításának igényét, hatékonyságuk fokozása és az együttműködés előmozdítása érdekében,

ELFOGADTA EZT AZ EGYÜTTES FELLÉPÉST:

1. cikk

A bírói jogállású összekötők cseréje

(1) Ez az együttes fellépés – két- vagy többoldalú megállapodások alapján – a továbbiakban "összekötő tisztviselőként" említett, az igazságügyi együttműködési eljárások terén különleges szakértelemmel rendelkező összekötők kiküldetésére vagy cseréjére vonatkozó keretrendszert hoz létre a tagállamok között.

(2) A tagállamok egyetértenek azzal, hogy az összekötő tisztviselők más tagállamba történő kiküldésére, illetve az ilyen összekötők cseréjére vonatkozó döntéseknél az ezen az együttes fellépésben előírt iránymutatásokra utaljanak.

(3) Az összekötő tisztviselők cseréjére vonatkozó keretrendszer létrehozásának fő célja az igazságügyi együttműködés gyorsaságának és hatékonyságának fokozása, a tagállamok jog- és igazságügyi rendszereiről szóló tájékoztatás elősegítése és működésük fejlesztése.

2. cikk

Az összekötő tisztviselők feladatai

(1) Az összekötők feladatai szabály szerint kiterjednek a büntető- és adott esetben a polgári ügyekben az igazságügyi együttműködés valamennyi formájának ösztönzésére és gyorsítására, különösen a fogadó állam illetékes hatóságaival és igazságügyi hatóságaival létesített közvetlen kapcsolatok révén.

(2) A küldő tagállam és a fogadó tagállam között létrejött megállapodások alapján az összekötők feladatai kiterjedhetnek az információcserével és a statisztikai adatok cseréjével kapcsolatos bármely tevékenységre, amelynek célja az érintett tagállamok jogrendszerei és jogi adatbázisai kölcsönös megismerésének előmozdítása, valamint az említett államokban folytatott jogi szaktevékenységek közötti kapcsolatok javítása.

3. cikk

Információcsere

A tagállamok a Tanácson belül folyamatosan tájékoztatják egymást a már folyamatban lévő, illetve ezen együttes fellépésnek a végrehajtására tett kezdeményezésekről. Az érintett tagállamok az összekötő tisztviselők cseréjére vonatkozó tájékoztatást évente eljuttatják a Tanács Főtitkárságához.

4. cikk

Záró rendelkezés

Ezt az együttes fellépést a Hivatalos Lapban ki kell hirdetni, és ez az együttes fellépés kihirdetése napján lép hatályba.

Kelt Luxembourgban, 1996. április 22-én.

a Tanács részéről

az elnök

S. Agnelli

--------------------------------------------------